EAบวก4%หลังลุยธุรกิจแบตเตอรี่ คาดหนุนกำไรปี 60-62 โตกระฉูด
EA ปรับขึ้น 3.81% หลังลุยธุรกิจแบตเตอรี่ ล่าสุด ณ เวลา 11.02 น. ราคาอยู่ที่ 27.25 บาท บวก 1.00 บาท หรือ 3.81% สูงสุดที่ 27.50 บาท ต่ำสุดที่ 26.50 บาท มูลค่าซื้อขายที่ 88.16 ล้านบาท โบรก แนะ “ซื้อ” ชูเป้า 34 บาท คาดธุรกิจใหม่หนุนกำไรปี 60-62 โตกระฉูด
17 เม.ย. 2560

ผู้สื่อข่าวรายงานว่า ราคาหุ้นบริษัท พลังงานบริสุทธิ์ จำกัด (มหาชน) หรือ EA ณ เวลา 11.02 น. ราคาอยู่ที่ 27.25 บาท บวก 1.00 บาท หรือ 3.81% สูงสุดที่ 27.50 บาท ต่ำสุดที่ 26.50 บาท มูลค่าซื้อขายที่ 88.16 ล้านบาท ขณะที่ดัชนีตลาดหุ้นไทยโดยรวมบวก 0.31%

โดยวานนี้ (11 เม.ย.) บริษัท พลังงานบริสุทธิ์ จำกัด (มหาชน) หรือ EA ทำการลงนามบันทึกข้อตกลงความร่วมมือว่าด้วยการส่งเสริมและสนับสนุน โครงการสนับสนุนการจัดตั้งนิคมอุตสาหกรรม New S-Curve และอุตสาหกรรมที่เกี่ยวเนื่องด้วย ซึ่งเป็นโครงการที่สภาอุตสาหกรรมแห่งประเทศไทย ร่วมกับการนิคมอุตสาหกรรมแห่งประเทศไทยได้เปิดโอกาสให้ภาคเอกชน เป็นผู้เสนอแนวคิดในการพัฒนารัฐบาลพร้อมเดินหน้าสนับสนุน
โดย EA เป็นบริษัทเอกชนที่ได้เข้าร่วมในการลงนามครั้งนี้ ซึ่งมีแผนจับมือกับบริษัท Amita Technologies Inc. ผู้ผลิตแบตเตอรี่รายใหญ่ ในวันนี้ เวลา  13.00 – 15.00 น. ณ ห้องประชุมบอร์ดรูม 4 ชั้น 3 ศูนย์การประชุมแห่งชาติสิริกิติ์เพื่อมุ่งเน้นการส่งเสริมและสนับสนุน การผลิตสินค้าอุตสาหกรรมที่มีนวัตกรรมในประเทศทางด้านพลังงานและเทคโนโลยีใหม่ๆ ที่จะช่วยลดการนำเข้า และสร้างการส่งออกที่มีมูลค่าเพิ่มให้กับประเทศ
อนึ่งการเข้าร่วมโครงการดังกล่าว ร่วมกับผู้ผลิตแบตเตอรี่รายใหญ่ในครั้งนี้ของ EA เป็นการต่อยอดธุรกิจไฟฟ้าที่มีอยู่แล้ว และการที่ได้รับการส่งเสริมจากกระทรวงอุตสาหกรรมนั้นคาดว่าจะเป็นการสนับสนุนธุรกิจดังกล่าวได้เป็นอย่างดี อีกทั้งถือเป็นการกระจายความเสี่ยงให้กับธุรกิจของ EA ด้วย
ด้าน บล.ธนชาต ระบุในบทวิเคราะห์ โดย แนะนำ”ซื้อ” EA ให้ราคาเป้าหมายที่ 34 บาท เนื่องจากกำไรมีแนวโน้มเติบโตรอบใหม่จากการลงทุนในอุปกรณ์กักเก็บพลังงาน ซึ่งคาดว่าจะมีกำไรโตเฉลี่ย 33% ในปี 60-62 ด้วย อัตราผลตอบแทนจากส่วนผู้ถือหุ้น (ROE) ที่สูงกว่า 30%
ขณะที่ประเด็นความไม่แน่นอนของการเช่าที่ดินของสำนักงานการปฏิรูปที่ดินเพื่อเกษตรกรรม (ส.ป.ก.) สำหรับทำโครงการพลังงานลมจะจบลงแล้ว แต่ก็คาดว่าจะทำให้โครงการผลิตไฟฟ้าพลังงานลมหนุมาน อาจจะล่าช้าออกไป 5-6 เดือน
อนึ่ง เมื่อวานนี้ EA ประกาศจับมือพันธมิตรจีนและไต้หวันสร้างโรงงานแบตเตอรี่ในไทยรองรับอุตสาหกรรมระบบสำรองไฟฟ้า หรือ Energy Storage (Lithium Ion Battery) กำลังการผลิตเริ่มต้น 1,000 เมกะวัตต์ โดยใช้งบลงทุนราว 3,000 ล้านบาท เริ่มก่อสร้างภายในปีนี้ และคาดผลิตได้ช่วงปลายปี 61 บริษัทยังวางแผนลงทุนระยะต่อไปตั้งเป้าจะมีกำลังการผลิตสูงถึง 50,000 เมกะวัตต์ในปี 64 ด้วยงบลงทุนราว 1 แสนล้านบาท